*ข่าวประชาสัมพันธ์*

เอสซีจี ผนึกกำลัง โตโยต้า และ **CJPT** เร่งผลักดันไทยบรรลุความเป็นกลางทางคาร์บอน  
ด้วยนวัตกรรมพัฒนาพลังงานไฮโดรเจน- ไฟฟ้าจากโซลาร์- บิ๊กดาต้า เสริมศักยภาพขนส่ง โลจิสติกส์-  
ยานยนต์ไฟฟ้าไฮบริดและเซลล์เชื้อเพลิง

3 เมษายน 2566 กรุงเทพฯ : เอสซีจี ผนึกกำลัง โตโยต้า และ CJPT เดินหน้าความร่วมมือพัฒนานวัตกรรมรักษ์โลก 3 ด้าน ได้แก่ ด้านพลังงาน ทั้งการผลิตพลังงานไฮโดรเจนจากชีวมวลและอาหารเหลือทิ้ง การผลิตไฟฟ้าจากพลังงานแสงอาทิตย์-น้ำ ด้านการใช้บิ๊กดาต้า (Big Data) และโครงสร้างพื้นฐานด้านการโทรคมนาคม เพิ่มประสิทธิภาพการขนส่งและโลจิสติกส์ รวมถึงด้านการพัฒนานวัตกรรมยานยนต์ไฟฟ้าที่หลากหลาย ได้แก่ รถยนต์พลังงานไฟฟ้าแบบไฮบริด(HEVs) รถยนต์พลังงานไฟฟ้า (BEVs) รถยนต์พลังงานไฟฟ้าแบบเซลล์เชื้อเพลิง (FCEVs) และ รถยนต์ประหยัดพลังงาน เพื่อให้ประเทศไทยบรรลุเป้าหมายความเป็นกลางทางคาร์บอน ภายในปี 2050

**มร.โคจิ ซาโต้ กรรมการผู้จัดการใหญ่ โตโยต้า มอเตอร์ คอร์ปอเรชั่น กล่าวว่า** "การประกาศในวันนี้มีจุดเริ่มต้นจากกาารประชุมระหว่างผู้บริหารระดับสูงของเครือเอสซีจีและโตโยต้าเมื่อเดือนธันวาคมปีที่แล้ว ในครั้งนั้นเราได้มีมุมมองร่วมกันว่าเราควรทำงานร่วมกับพันธมิตรเพื่อทำประโยชน์ให้กับประเทศไทย เรารู้สึกยินดีอย่างยิ่งที่เราสามารถร่วมมือกับเอสซีจี ซึ่งให้การสนับสนุนเรามาอย่างยาวนาน และความร่วมมือกับเอสซีจี และ CJPT   
ในครั้งนี้เราจะเร่งความพยายามสู่ความเป็นกลางทางคาร์บอนเพื่อตอบแทนประเทศไทยที่สนับสนุนธุรกิจของเรา”

**มร.ฮิโรกิ นากาจิม่า กรรมการผู้จัดการใหญ่ Commercial Japan Partnership Technologies Corporation (CJPT) กล่าวอีกด้วยว่า** "ด้วยความร่วมมือนี้ CJPT จะจับมือกับพันธมิตรต่างๆ เพื่อสร้างความแข็งแกร่งให้กับการขนส่งผู้คนและสินค้าในประเทศไทย และจะเริ่มจากสิ่งที่เราทำได้ตอนนี้ เพื่อลดการปล่อยก๊าซคาร์บอนไดออกไซด์ เราอยากจะช่วยยกระดับคุณภาพชีวิตของคนไทย เพื่อเป็นการตอบแทนสังคมไทย”

**นายรุ่งโรจน์ รังสิโยภาส กรรมการผู้จัดการใหญ่ เอสซีจี กล่าวว่า** “โครงการดังกล่าว นอกจากจะเป็นการพัฒนา ต่อยอดการสร้างนวัตกรรม เทคโนโลยีจากองค์กรชั้นนำระหว่างประเทศแล้ว ยังมีส่วนสำคัญที่ส่งเสริมให้ภาคอุตสาหกรรมร่วมกันแก้วิกฤตโลกร้อนตามเป้าหมาย Carbon Neutrality (สังคมที่มีความเป็นกลางทางคาร์บอน) ในปี 2050 และการปล่อยก๊าซเรือนกระจกสุทธิเป็นศูนย์ (Net Zero) ในปี 2065 ด้วยซึ่งสอดคล้องกับแนวทาง ESG 4 Plus ของเอสซีจี”

การผนึกกำลังเพื่อบรรลุเป้าหมายความเป็นกลางทางคาร์บอนของประเทศไทยในครั้งนี้ ยังได้รับความร่วมมือภาคอุตสาหกรรมยานยนต์ชั้นนำของญี่ปุ่น โดยมี มร.มาซาโนริ คาตายามะ กรรมการผู้จัดการใหญ่ อีซูซุ มอเตอร์ จำกัด และ มร.ซาโตชิ โอกิโซ กรรมการผู้จัดการใหญ่ ฮีโน่ มอเตอร์ จำกัด พร้อมเข้าร่วมโครงการเพื่อบรรลุเป้าหมายความเป็นกลางทางคาร์บอน ในนามบริษัท CJPT